**Tájékoztató a veszélyhelyzet során lebonyolításra kerülő szóbeli felvételi vizsgákkal kapcsolatos teendőkről és szabályokról**

Az ELTE JOKT javaslatával egyetértésben az ELTE TTK a szóbeli felvételi vizsgák lebonyolítására az ingyenesen elérhető Microsoft Teams alkalmazást használja.

1. **Tudnivalók a Microsoft Team használatával kapcsolatban**

Az **ELTE polgárainak nincs szüksége külön regisztrációra**, hivatali – elte.hu végű – e-mail címükkel és ahhoz használt jelszavukkal beléphetnek a [Teams online felületére](http://outlook.elte.hu), ahol lehetőségük van az úgynevezett asztali alkalmazás letöltésére is. Ilyen e-mail címmel (...[@student.elte.hu](http://@student.elte.hu) végződéssel) minden hallgató rendelkezik. Kérjük az [asztali alkalmazás](https://www.microsoft.com/hu-hu/microsoft-365/microsoft-teams/download-app) használatát, mivel ennek működése a visszajelzések alapján stabilabb és több funkció – pl.: képernyőmegosztás a hallgató/jelentkező oldaláról – is elérhető, ráadásul a böngészőprogramok sok esetben blokkolják a hang/videó megosztást.

Azoknak a jelentkezőknek, akik **már rendelkeznek más egyetemen Teams regisztrációjáva**l, nem kell újra regisztrálniuk, hanem a már meglévő Teams fiókjukat használva tudnak részt venni a vizsgán. Ebben az esetben kérjük, hogy a másik felsőoktatási intézmény által kezelt és a Teams-ben regisztrált címüket külön levélben küldjék el a [felveteli@ttk.elte.hu](mailto:felveteli@ttk.elte.hu) címre, legkésőbb 2020. május 31-ig az alábbiak szerint.

A levél tárgya: Felvételi - Teams

A levél tartalmazza:

* a jelentkező szakja
* a jelentkező neve
* MSTeams-ben regisztrált email cím

Kizárólag a fentieknek megfelelően megküldött levél feldolgozását garantáljuk!

A **külső és regisztrációval nem rendelkező felhasználók** számára a Teams regisztráció néhány perces művelet. Azon jelentkezők, akik még nem rendelkeznek regisztrációval, a csoporthoz való csatlakozás meghívójában találnak egy linket, amelyre kattintva a regisztráció gyorsan elvégezhető. (A regisztráció [itt](https://www.microsoft.com/hu-hu/microsoft-365/microsoft-teams/group-chat-software) is elvégezhető.) A regisztrációval nem rendelkező jelentkező minden esetben a felvételi jelentkezésnél megadott e-mail címével regisztráljon, kivéve abban az esetben, ha az ELTE TTK Felvételi Iroda kérésére az e-mail címet (hotmail-, indamail e-mail címek) módosította, ekkor az új e-mail címmel kérjük regisztrálni. A külső felhasználóktól szintén az asztali [alkalmazás vagy a mobilapp](https://www.microsoft.com/hu-hu/microsoft-365/microsoft-teams/download-app) letöltését és használatát kérjük. Természetesen ennek hiányában az online felületen is lefolytatható a vizsga, de a kevésbé stabil adatkapcsolat, a vizsga zavartalan lefolyását veszélyezteti.

Az eddigi tapasztalatok alapján felhívjuk az alábbiakra:

**A felvételi jelentkezésnél megadott e-mail címet lehetőség szerint napi rendszerességgel figyelje, ugyanis a Teams regisztráció elvégzése és a fenti leírásnak megfelelő csoporthoz csatlakozás a jelentkező felelőssége! A csoporthoz csatlakozással kapcsolatos problémák jelzését a behívó levél kiküldésétől számított 3 napon belül fogadjuk el, a** [**felveteli@ttk.elte.hu**](mailto:felveteli@ttk.elte.hu) **címen!**

1. **A TVSz felvételi vizsgákra vonatkozó szabályainak a Természettudományi Karra vonatkozó kiegészítése**
2. A **vizsgázó köteles a szóbeli vizsga egész időtartama alatt valós idejű, élő képet közvetíteni magáról**, amelyen a vizsgázó személye egyértelműen felismerhető.
3. Amennyiben a HKR 546. §-ának megfelelően van **felkészülési idő**, akkor a hallgatónak a felkészülési idő alatt készített jegyzeteit be kell mutatnia a kamerának.
4. A hallgató a vizsgára létrehozott eseményhez a vizsgáztató felkérésére csatlakozik és a vizsga után kilép a vizsga felületéről.
5. A **szóbeli vizsga** technikai okból való meghiúsulása esetén a vizsgáztatónak az adott vizsganapon a vizsga végéig 2 alkalommal újra meg kell kísérelni a hallgatóval a kapcsolatfelvételt. A kapcsolatfelvételt a hallgató maga nem kezdeményezheti.
   1. Amennyiben a szóbeli **vizsga** **megkezdése (tételhúzás) után szakad meg a kapcsolat**,
      1. az újra létrehozott kapcsolat során a hallgatónak új tételt kell húznia.
      2. Adott napon történő sikertelen újbóli kapcsolatfelvétel esetében a vizsga sikertelennek minősül („**igazolatlanul nem jelent me**g”). Amennyiben a vizsgázó 5 munkanapon belül hivatalos szerv által kiadott igazolás alapján igazolja, hogy a kapcsolat vis maior (pl. áramszünet) miatt szakadt meg, azaz a hiba az ő érdekkörén kívül keletkezett, akkor a vizsga igazoltan nem jelent meg kategóriába sorolandó. A vis maior alapjának megállapítására a hallgató kérvényt nyújt be az oktatási dékánhelyetteshez. A kérelem a vizsgaidőszak befejezését követően nem nyújtható be, kivéve, ha a sikertelen vizsga a vizsgaidőszak utolsó hetén következik be.
   2. Amennyiben **a tételhúzás előtt történik** a kapcsolat megszakadása, az igazolás nélkül sem számít bele a vizsgák számába, azaz az oktatónak a Neptunban az „**igazoltan nem jelent meg**” kategóriát kell bejelölnie.
   3. Amennyiben a hallgató nem megengedett eszközt használ vagy más segítséget vesz igénybe, a vizsgáztató a vizsgát azonnal felfüggeszti és a vizsgát sikertelennek minősíti, záróvizsga esetében ennek tényét a jegyzőkönyvben rögzíti.
6. **Igazoltan technikai okból meghiúsult szóbeli vagy írásbeli vizsga** esetén a HKR-ben meghatározott, a vizsgák szervezésére vonatkozó feltételekkel (a vizsgaidőszakban még elegendő idő áll rendelkezésre vizsga letételére) új vizsgaidőpontot kell biztosítani. A nem igazolt esetekben a hallgatónak maximum annyi vizsgalehetősége van, amennyi az adott tárgyhoz, adott félévben egyébként is rendelkezésére állt.
7. Az **írásbeli vagy szóbeli vizsga technikai okból történő sikertelensége** esetében, amennyiben az az ELTE által támogatott rendszer (Canvas, Microsoft Teams, Moodle, Neptun MeetStreet) hibája miatt következik be, a hallgatóknak nem szükséges igazolást benyújtaniuk.

8. **A szóbeli felvételi vizsgákra vonatkozó (a TVSz és a kari szabályokon túli) speciális szabályok, hallgatókra vonatkozó részei:**

a. **A szóbeli felvételi vizsga** és a **felvételi elbeszélgetés** a Microsoft Teams alkalmazás használatával történik.

b. A jelentkezőnek biztosítania kell, hogy a vizsgára olyan eszközön jelentkezik be, amely egyaránt alkalmas hang és kép átvitelére.

c. A jelentkező a Felvételi Iroda kérésére a felvételi vizsgát megelőzően legalább 5 nappal megküldi a kari Felvételi Iroda munkatársa számára a mobiltelefonszámát (amennyiben ezt a felvételi jelentkezése nem tartalmazza) és azt az e-mail címét, amellyel már van Microsoft Teams regisztrációja.

f. A felvételi vizsgára beosztott jelentkezőket a felvételi vizsgáztató bizottság erre kijelölt tagja vagy a bizottság által erre felkért munkatárs a Microsoft Teams rendszeren keresztül, a vizsga kezdete előtt legalább 3 munkanappal korábban meghívja a már korábban megadott vizsganapon belül egy konkrét időpontra.

g. Amennyiben alternatív eszközök igénybevételére kerülne sor, ezek használata kizárólag a vizsgázó, illetve oktató saját nevére elnevezett fiókkal lehetséges.

h. A felvételi vizsga megkezdése előtt a jelentkező személyazonosításra alkalmas fényképes igazolványát a bizottság számára a kamerán keresztül jól látható módon bemutatja.

i. A felvételiző köteles a vizsga egész időtartama alatt valós idejű, élő képet közvetíteni magáról, melyen a vizsgázó személye egyértelműen felismerhető úgy, hogy a keze, valamint a felsőteste folyamatosan látható legyen a vizsgáztató számára.

j. A felvételi vizsgáztató bizottság a felvételi vizsga napján tájékoztatja a jelentkezőket a felvételi vizsga menetéről, a tételhúzás módjáról és sorrendjéről.

k. A bizottság az eredményeket a felvételi vizsgát követően nem köteles kihirdetni. A kihirdetés módja a felvételi vizsga eredményének Gólya rendszerben történő rögzítése, amit a jelentkező a felvételi vizsgát követő legkésőbb 8. munkanapon a felvi.hu oldalon tett regisztrációja alatt megtalál.

l. Amennyiben a jelentkező nem megengedett eszközt használ, vagy más segítséget vesz igénybe, a bizottság a vizsgát azonnal felfüggeszti és ennek tényét a jegyzőkönyvben rögzíti.

m. Az **írásbeli felvételi vizsga** lebonyolítása a Canvas nyílt hozzáférésű rendszerében (MOOC) történik.

Jelen szabályzat a TVSz 27. pontjának a Természettudományi Karra, a 2019/20/2 félév vizsgaidőszakára vonatkozó kiegészítése, a vizsgákra vonatkozó egyéb szabályokat a TVSz (<https://www.elte.hu/tavolleti-tvsz>) 23/a, 23/b, 24. 25, 26, 27, 28, 28/a pontjai és a HKR (<https://www.elte.hu/dstore/document/689/ELTE_SZMSZ_II.pdf>) tartalmazzák.